Source: http://inatsisit.gl/lov?rid=%7B89B6AAE4-95F0-48CA-9BC5-C13092FCBDBA%7D
Timestamp: 2020-02-24 15:03:39+00:00
Document Index: 7125919

Matched Legal Cases: ['§ 18', '§ 35', '§ 35', '§ 33', '§ 33', '§ 33']

Akileraaruserinermik ingerlatsineq pillugu Inatsisartut inatsisaata allanngortinneqarnissaa pillugu Inatsisartut inatsisaat nr. 38, 28. november 2019-imeersoq (Uppernarsaatinik piffissami killilimmi paarinnittussaatitaanerup sivitsorneqarnera kiisalu illuutinik aalaakkaasunik attartortitsinernik kiisalu najukkani kalaalimineerniarfinni tuniniaanernik sullissinerit pillugit paasissutissanik nalunaarutiginnittarneq)
Akileraaruserinermik ingerlatsineq pillugu Inatsisartut inatsisaat nr. 11, 2. november 2006-imeersumi, kingullermik Inatsisartut inatsisaanni nr. 11, 1. juni 2017-imeersumi allanngortinneqartumi, makkua allanngortinneqarput:
1. § 18, imm. 4-p kingorna ilanngunneqassaaq:
“ Imm. 5. Akileraaruserinermik ingerlatsineq pillugu Inatsisartut inatsisaanni nr. 11, 2. november 2006-imeersumi § 35 a naapertorlugu malittarisassat atuutsinneqartut malillugit paasissutissanut nalunaarutigineqartussanut tunngavigineqartoq, tassungalu ilanngullugu paasissutissat nalunaarutigineqartussaatitaanersut paasiniarneqarnissaanni atorneqartussatut paasissutissat § 35 a naapertorlugu malittarisassat atuutsinneqartut malillugit nalunaaruteqartussaatitaanermut piffissaritinneqartup naaneranit ukiuni tallimani paarineqartassapput.”
2. § 33 d kingorna ilanngunneqassaaq:
” § 33 e. Digitalimik kiffartuussisarfikkoortumik illuutinik aalaakkaasunik attartortitsinernik kiisalu taakkununnga akiliinernut sullissisoq, akileraarutissat annertussusilernissaannut atugassanik ukiut tamaasa kaammattorneqarani akileraartarnermut ingerlatsivimmut sullissinerup imarisai pillugit paasissutissiissaaq, ilanngullugit attartornermut akiliutinik tigusisoq, immikkoortoq attartortinneqartoq, ullut unnuallu attartortitsiviusut, akiliutit ingerlateqqinneqartut annertussusaat, kontunormu attartornermut akiliiffiusoq pillugit paasissutissat, kiisalu attartortitsisoq pillugu paasissutissat, ilanngullugit aqqa, najugaa, cpr nr. assigisaaluunniit attartortitsisup qularnaatsumik kinaassusersinissaanut naleqquttoq. Paasissutissiisussaatitaaneq akunnittarfinnut, unnuisitsisarfinnut assigisaannullu inuussutissarsiutigalugu ingerlatanut, inimik imaluunniit inissiamik attartortitsinernik taamaallaat sullissivigineqartunut, atuutinngilaq.
Imm. 2. Imm.1 malillugu paasissutissiisussaatitaaneq aamma illuutinik aalaakkaasunik attartortitsinernik sullissinernut, digitalimik kiffartuussisarfikkoortumik ingerlanneqartunut, kiffartuussinermut akiliuteqarneq kiffartuussisarfikkoortumik ingerlanneqarsimappat, atuuppoq.
Imm. 3. Naalakkersuisut imm. 1 aamma 2 malillugit paasissutissanik tunniussisarneq pillugu maleruagassanik erseqqinnerusunik aalajangersaasinnaapput.
§ 33 f. Akilerneqarluni tunisassianik aalisarnermeersunik, piniarnermeersunik, aallaaniarnermeersunik, savaateqarnermeersunik, eqqumiitsuliornermeersunik imaluunniit kusanartulianeersunik tuniniaanernik sullissisoq, tuniniaaneq inuussutissarsiortumut B-tut isertitaqaataappat, akileraarutissat annertussusilernissaannut atugassanik ukiut tamaasa kaammattorneqarani akileraartarnermut ingerlatsivimmut aqqa, najugaa aamma cpr nr. paasissutissiissutigalugit sullissinerup imarisai pillugit paasissutissiissaaq, ilanngullugit tunisassianut akiliutinik tigusisussaq, kiisalu akiliutit ingerlateqqinneqartut annertussusaat pillugit paasissutissat.
Imm. 2. Naalakkersuisut imm. 1 malillugu paasissutissanik tunniussisarneq pillugu maleruagassanik erseqqinnerusunik aalajangersaasinnaapput.”
Inatsisartut inatsisaat ulloq 1. januar 2020 atuutilissaaq.
L_38-2019_bemaerk_kn
L_38-2019_betaenk_kn